Predkladacia správa

Ministerstvo školstva SR predkladá na rokovanie vlády SR materiál „Návrh na ocenenie športovcov za výsledky dosiahnuté v roku 2009“. Materiál sa predkladá na základe Plánu práce vlády SR na rok 2010. 
Prijatie a ocenenie najúspešnejších športových reprezentantov Slovenska sa uskutočňuje každý rok od vzniku samostatnej Slovenskej republiky a stalo sa už tradičným stretnutím najvyšších predstaviteľov vlády Slovenskej republiky s úspešnými športovcami.
Rok 2009 bol síce poolympijským rokom, ale napriek tomu, slovenský šport dosiahol niekoľko výnimočných úspechov a športovci znovu šírili dobré meno Slovenska vo všetkých kútoch sveta.
Športovci, ktorí sú navrhnutí na ocenenie za výsledky dosiahnuté v roku 2009, získali celkom 23 titulov majstrov sveta, 21 titulov majstrov Európy, 4 tituly juniorských majstrov sveta, 8 titulov juniorských majstrov Európy a 2 tituly majstrov Európy do 23 rokov. Na najvýznamnejšom medzinárodnom podujatí v neolympijských športoch a to Svetových hrách neolympijských športov, ktoré sa konajú raz za 4 roky a sú akousi obdobou olympijských hier, získali naši reprezentanti 2 zlaté, 4 strieborné a 3 bronzové medaily. Zo súťaží na zimnej a letnej svetovej univerziáde priniesli akademickí športovci celkom 7 medailových umiestnení. Túto zbierku výsledkov rozšírili aj športovci so zdravotným postihnutím, ktorí vybojovali 3 tituly majstrov Európy a 2 tituly majstrov sveta.
Celkovo navrhujeme oceniť 197 športovcov v individuálnych športoch a 3 družstvá v kolektívnych športoch. V zozname ocenených športovcov navrhnutých na prijatie predsedom vlády SR (príloha č. 1) je uvedených 60 športovcov.  
Finančné ocenenie športovcov za výsledky dosiahnuté v roku 2009 je navrhnuté v celkovej výške 286 816  Eur. Prostriedky na finančné ocenenie športovcov budú poskytnuté zo štátneho rozpočtu, schváleného pre kapitolu Ministerstva školstva SR na rozpočtový rok 2010.